Projekts

LATVIJAS REPUBLIKAS MINISTRU KABINETS

2019. gada \_\_\_. \_\_\_\_\_\_\_\_ Noteikumi Nr.\_\_\_\_

Rīgā (prot. Nr. \_\_\_ \_\_.§)

# Nacionālie antidopinga noteikumi

Izdoti saskaņā ar Sporta likuma

11.1 panta pirmo daļu

11.3 panta sesto daļu un 11.4 panta sesto daļu

**I. Vispārīgie jautājumi**

1. Noteikumi nosaka:
   1. dopinga definīciju, antidopinga noteikumu pārkāpumus, reglamentē to pierādīšanas kārtību un termiņus, rezultātu anulēšanu un sankcijas, kārtību un termiņus, kādos iesniedz un izskata pārsūdzības par antidopinga jomā iesaistīto institūciju pieņemtajiem lēmumiem, antidopinga jomā iesaistīto institūciju lēmumu atzīšanas kārtību un termiņus, ierobežojošos noteikumus sankciju piemērošanai, kā arī citus noteikumus atbilstoši antidopinga 2005. gada 19. oktobra Starptautiskās konvenciju pret dopingu sportā un 1989. gada 16. novembra Eiropas Padomes Antidopinga konvenciju Nr. 135.
   2. kārtību un termiņus, kādos Latvijas Antidopinga birojs (turpmāk – Birojs) vēršas Disciplinārajā antidopinga komisijā, un kārtību un termiņus, kādos Disciplinārā antidopinga komisija izskata iespējamos antidopinga noteikumu pārkāpumus un pieņem par tiem lēmumus;
   3. kārtību un termiņus, kādos sportists iesniedz terapeitiskās lietošanas izņēmumu pieteikuma anketu, kā arī kārtību un termiņus, kādos Terapeitiskās lietošanas izņēmumu komisija pieņem lēmumu par terapeitiskās lietošanas izņēmumiem.
2. Nacionālos antidopinga noteikumus veido šie noteikumi un Pasaules Antidopinga aģentūras pieņemtais Pasaules Antidopinga kodekss (turpmāk – Kodekss).
3. Dopinga definīcija noteikta Kodeksa 1.pantā.
4. Antidopinga jomā iesaistīto institūciju lēmumu atzīšanas kārtību un termiņus nosaka atbilstoši Kodeksa 15.panta 1.punktam un šajos noteikumos noteiktajam.
5. Sportisti, kas ir nepilngadīgas personas, šajos noteikumos noteiktās tiesības uz pārsūdzību, kā arī citas tiesības un pienākumus, izņemot dopinga kontroles parauga nodošanu, realizē ar tās likumiskā pārstāvja vai citas personas, kuru tās likumiskais pārstāvis pilnvarojis, starpniecību.
6. Informāciju par Latvijas Olimpiskās vienības sportista iespējamo antidopinga noteikumu pārkāpumu, analīžu un pārbaužu rezultātiem, terapeitiskās lietošanas atļaujas piešķiršanu, lietas izskatīšanu Disciplinārās antidopinga komisijas rezultātiem Birojs paziņo arī Latvijas Olimpiskās vienībai.

**II. Antidopinga noteikumu pārkāpumi un to pierādīšanas kārtība**

1. Antidopinga noteikumu pārkāpumi ir noteikti Kodeksa 2. pantā.
2. Antidopinga pārkāpuma pierādīšana tiek veikta atbilstoši Kodeksa 3. pantam, nodrošinot antidopinga pārbaužu veikšanu atbilstoši Kodeksa 5. pantā 5.punktā un šajos noteikumos noteiktajam.
3. Dopinga kontroles paraugu savākšanu sportistiem, tai skaitā ne vēlāk kā gadu pēc dalības sporta sacensībās sportistiem, kuri nav iekļauti pārbaudāmo sportistu reģistrā, var veikt:
   1. Biroja nodarbinātais, kura tiesības veikt dopinga kontroles paraugu savākšanu apliecina Biroja izdota rakstveida pilnvara.
   2. citas personas – dopinga kontrolieru asistenti, citu valstu antidopinga organizācijas, starptautiskās federācijas, lielu sporta pasākumu rīkotājorganizācijas, Pasaules Antidopinga aģentūra vai neatkarīgas starptautiskās dopinga kontroles institūcijas atbilstoši līgumam, kas ir noslēgts ar Biroju.
4. Dopinga kontrolieris uzrāda Biroja izsniegtu pilnvaru un nodod sportistam uzaicinājumu veikt dopinga kontroles parauga nodošanu, par ko sportists parakstās, uzrādot personu apliecinošu dokumentu.
5. Ja sportists izvairās no parauga nodošanas dopinga kontrolei, dopinga kontrolieris par to nekavējoties informē Biroju, kā arī sacensību organizatoru, ja dopinga kontrole tiek veikta sacensību laikā.
6. Saņemot nelabvēlīgus dopinga kontroles analīžu rezultātus, Birojs veic pasākumus atbilstoši Kodeksa 7.panta 2.punktam un 7.panta 9.punktam;
7. Par nelabvēlīgiem dopinga kontroles analīžu rezultātiem Birojs sportistam, sportista sporta organizācijai un Pasaules Antidopinga aģentūrai paziņo trīs darba dienu laikā.
8. Saņemot paziņojumu par netipisku dopinga kontroles atradi, Birojs veic pasākumus, tai skaitā izmeklēšanu, atbilstoši Kodeksa 7.panta 4.punktam.
9. Par veikto pasākumu un izmeklēšanas rezultātiem saistībā ar netipisku dopinga kontroles atradi Birojs sportistam, sportista attiecīgajai sporta organizācijai un Pasaules Antidopinga aģentūrai paziņo trīs darba dienu laikā.
10. Birojs, lai izvērtētu bioloģiskās pases parametrus veic ilgtermiņa analīžu rezultātu datu apkopošanu un salīdzināšanu, novērojot dopinga marķierus iespējamai aizliegtu vielu vai aizliegtu metožu lietošanas noteikšanai un, saņemot nelabvēlīgus sportista bioloģiskās pases parametrus, trīs darba dienu laikā paziņo sportistam par nelabvēlīgajiem sportista bioloģiskās pases parametriem.
11. Sportistam, saņemot šo noteikumu 16.punktā minēto paziņojumu, 20 darba dienu laikā ir iespēja sniegt paskaidrojumus par datiem, kas norādīti nelabvēlīgajos sportista bioloģiskās pases parametros.
12. Birojs pēc sportista paskaidrojumu saņemšanas, tos trīs darba dienu laikā nosūta Pasaules Antidopinga aģentūras akreditētai Sportista bioloģisko pasu pārvaldības vienības ekspertu grupai pārskatīšanai.
13. Ja, pārskatot sportista paskaidrojumus, ekspertu grupas viedoklis apstiprina iespējamu antidopinga noteikumu pārkāpumu, Birojs sportistam, sportista attiecīgajai sporta organizācijai un Pasaules Antidopinga aģentūrai trīs darba dienu laikā paziņo par iespējamo antidopinga noteikumu pārkāpumu.
14. Citu iespējamu antidopinga noteikumu pārkāpumu gadījumā Birojs sportistam vai sporta darbiniekam un attiecīgajai sporta organizācijai, un Pasaules Antidopinga aģentūrai trīs darba dienu laikā paziņo par iespējamo antidopinga noteikumu pārkāpumu.

**III. Antidopinga noteikumu pārkāpumu izmeklēšanas kārtība**

1. Birojs, uzsākot antidopinga noteikumu pārkāpuma izmeklēšanu, apkopo Pasaules Antidopinga aģentūras akreditētas laboratorijas vai Pasaules Antidopinga aģentūras akreditētas Sportista bioloģisko pasu pārvaldības vienības atzinumu, dopinga kontroles anketu un citus pierādījumus, kas apstiprina iespējamo antidopinga noteikumu pārkāpumu.
2. Sportists vai sporta darbinieks saņemot paziņojumu par iespējamo antidopinga noteikumu pārkāpumu ne vēlāk kā piecu darba dienu laikā var:
   1. iesniegt Birojā rakstveida paskaidrojumus vai apliecinošos dokumentus,
   2. vērsties Birojā ar lūgumu veikt dopinga kontroles B parauga analīzi par saviem līdzekļiem Pasaules Antidopinga aģentūras akreditētā laboratorijā.
3. Birojs pēc sportista vai sporta darbinieka paskaidrojumu saņemšanas 15 darba dienu laikā izvērtē iesniegto informāciju un pieņem lēmumu par iespējamo antidopinga noteikuma pārkāpuma konstatēšanu sportistam vai sporta darbiniekam. Gadījumos kad sportists vēlas veikt B daļas parauga analīzi, iespējamā antidopinga pārkāpuma izmeklēšana tiek apturēta līdz B daļas parauga analīžu rezultātu saņemšanai.
4. Birojs var pagarināt lēmumu pieņemšanu par iespējamo antidopinga noteikuma pārkāpuma konstatēšanu sportistam vai sporta darbiniekam par 20 darba dienām, ja ir nepieciešams iegūt papildu pierādījumus, vai veikt citus pasākumus lēmuma pieņemšanai.
5. Birojs par iespējamo antidopinga noteikuma pārkāpuma konstatēšanu vienas darba dienas laikā vēršas Disciplinārajā antidopinga komisijā. Disciplinārās antidopinga komisijas sēde tiek rīkota 10 darba dienu laikā pēc Biroja vēršanās komisijā.
6. Birojs piecu darba dienu laikā paziņo sportistam vai sporta darbiniekam un attiecīgajai sporta organizācijai un Pasaules Antidopinga aģentūrai par iespējamo antidopinga noteikuma pārkāpuma konstatēšanu, lietas izskatīšanas veidu un Disciplinārās antidopinga komisijas sēdes laiku.
7. Birojs antidopinga noteikumu pārkāpuma lietas izmeklēšanu izbeidz, ja dopinga kontroles B parauga analīze neapstiprina nelabvēlīgus analīžu rezultātus un dopinga kontroles analīze tiek uzskatīta par negatīvu, par to piecu darba dienu laikā paziņo sportistam, sportista sporta organizācijai un Pasaules Antidopinga aģentūrai.
8. Ja Birojs konstatē, ka pārbaudāmo sportistu reģistrā iekļauts sportists kalendārā gada ceturkšņa ietvaros noteiktajā termiņā nav sniedzis precīzu informāciju par savu atrašanās vietu, Birojs 10 darba dienu laikā sportistam, sportista sporta organizācijai un Pasaules Antidopinga aģentūrai nosūta paziņojumu, norādot termiņu informācijas sniegšanai par savu atrašanās vietu.
9. Ja sportists informāciju par savu atrašanās vietu nesniedz paziņojumā norādītajā termiņā, Birojs ne vēlāk kā nākamajā darba dienā sportistam izsaka brīdinājumu, nosūtot informāciju sportistam, sportista attiecīgajai sporta organizācijai un Pasaules Antidopinga aģentūrai.
10. Ja Birojs konstatē, ka pārbaudāmo sportistu reģistrā iekļauts sportists noteiktajā termiņā nav ieradies uz dopinga kontroles paraugu nodošanu, sportistam, sportista attiecīgajai sporta organizācijai un Pasaules Antidopinga aģentūrai 10 darba dienu laikā nosūta paziņojumu par sportista neierašanos uz dopinga kontroles parauga nodošanu un aicinājumu sportistam piecu darba dienu laikā sniegt paskaidrojumus par neierašanos uz dopinga kontroles paraugu nodošanu.
11. Birojs 10 darba dienu laikā pēc paskaidrojumu saņemšanas par neierašanos uz dopinga kontroles parauga nodošanu izvērtē saņemto informāciju un dokumentus, un pieņem lēmumu par brīdinājuma izteikšanu, par to informējot sportistu, sportista sporta organizāciju un Pasaules Antidopinga aģentūru.
12. Sportistam piecu darba dienu laikā pēc brīdinājuma saņemšanas ir tiesības vērsties Birojā ar rakstveida iesniegumu par brīdinājuma izteikšanas pamatotības pārskatīšanu.
13. Pārbaudāmo sportistu reģistrā iekļauta sportista iesnieguma par aktīvās karjeras pārtraukšanu saņemšana Birojā neizbeidz uzsāktu iespējamā antidopinga noteikumu pārkāpuma izmeklēšanu, kā arī Birojam ir tiesības uzsākt jaunu iespējamā antidopinga noteikumu pārkāpuma izmeklēšanu.

**IV. Disciplinārās antidopinga komisijas darbības kārtība un lēmumu pieņemšana**

1. Sekretariāta funkcijas Disciplinārajā antidopinga komisijā veic Birojs.
2. Disciplinārā antidopinga komisija izskata Biroja sagatavoto informāciju par sportista vai sporta darbinieka iespējamo antidopinga noteikumu pārkāpuma konstatēšanu.
3. Disciplinārās antidopinga komisijas sēdē antidopinga noteikumu pārkāpuma lietas izskatīšana notiek mutvārdos. Ja sportists vai sporta darbinieks nav sniedzis atbildi uz šo noteikumu II. nodaļā minēto Biroja nosūtīto paziņojumu, antidopinga noteikumu pārkāpuma lietas izskatīšana var notikt rakstveida procesā.
4. Disciplinārā antidopinga komisija lēmumu par antidopinga noteikumu pārkāpumu un diskvalifikācijas termiņa piešķiršanu pieņem 15 darba dienu laikā no Disciplinārās antidopinga komisijas sēdes dienas;
5. Organizācijām, kas saņēmušas lēmumu par iespējamo antidopinga noteikuma pārkāpuma konstatēšanu, ir tiesības piedalīties Disciplinārās antidopinga komisijas sēdē.
6. Birojs trīs darba dienu laikā pēc Disciplinārās antidopinga komisijas lēmuma pieņemšanas dienas nosūta paziņojumu ar pieņemto lēmumu sportistam vai sporta darbiniekam, attiecīgajai sporta organizācijai un Pasaules Antidopinga aģentūrai.
7. Antidopinga noteikumu pārkāpumu individuālās sankcijas un sankcijas komandu sporta veidos, kā arī statusu diskvalifikācijas laikā nosaka atbilstoši Kodeksa 10., 11. un 12.pantam, rezultātu anulēšanas kārtību nosaka atbilstoši Kodeksa 9.pantam, bet ierobežojošos noteikumus sankciju piemērošanai nosaka atbilstoši Kodeksa 17.pantam.

**V. Terapeitiskās lietošanas izņēmumu komisijas darbība un lēmuma pieņemšanas termiņi**

1. Sekretariāta funkcijas Terapeitiskās lietošanas izņēmumu komisijā veic Birojs.
2. Sportists, kuram nepieciešama terapeitiskās lietošanas atļauja, tiklīdz kļuvis zināms par aizliegtas vielas vai aizliegtas metodes lietošanas nepieciešamību, bet ne vēlāk kā 20 darba dienas pirms sporta sacensībām Birojam iesniedz terapeitiskās lietošanas atļaujas piešķiršanas pieteikuma anketu, kas ir pieejama Biroja tīmekļvietnē, un medicīnisko dokumentāciju, kas apstiprina aizliegtās vielas vai aizliegtās metodes lietošanas nepieciešamību.
3. Birojs ne vēlāk kā trīs darba dienu laikā pēc sportista pieteikuma anketas un medicīniskās dokumentācijas saņemšanas pārbauda anketas aizpildīšanas pareizību un medicīniskās dokumentācijas atbilstību.
4. Birojs ne vēlāk kā trīs darba dienu laikā atdod sportistam nepareizi aizpildītu terapeitiskās lietošanas atļaujas piešķiršanas pieteikuma anketu vai neatbilstošu medicīnisko dokumentāciju, un sportists 10 darba dienu laikā iesniedz labotu terapeitiskās lietošanas atļaujas piešķiršanas pieteikuma aizpildītu anketu vai atbilstošu medicīnisko dokumentāciju.
5. Birojs ne vēlāk kā trīs darba dienu laikā pareizi aizpildītu terapeitiskās lietošanas atļaujas piešķiršanas pieteikuma anketu un medicīnisko dokumentāciju nosūta izvērtēšanai Terapeitiskās lietošanas izņēmumu komisijai.
6. Terapeitiskās lietošanas izņēmumu komisija pēc anketas un medicīniskās dokumentācijas saņemšanas 15 darba dienu laikā pieņem lēmumu par terapeitiskās lietošanas atļaujas piešķiršanu.
7. Gadījumā, ja lēmumam par terapeitiskās lietošanas atļaujas piešķiršanu nepieciešams iegūt papildu medicīnisko dokumentāciju vai citu informāciju, lēmuma pieņemšanas termiņu var pagarināt par 20 darba dienām, par to iepriekš paziņojot sportistam vai sporta darbiniekam.
8. Birojs trīs darba dienu laikā pēc lēmuma pieņemšanas dienas paziņo sportistam Terapeitiskās lietošanas izņēmumu komisijas lēmumu.

**VI. Antidopinga jomā iesaistīto institūciju pieņemto**

**lēmumu pārsūdzības kārtība**

1. Sekretariāta funkcijas Pārsūdzības komisijā pilda Birojs.
2. Pārsūdzības komisija izskata Biroja, Disciplinārajā antidopinga komisijas un Terapeitiskās lietošanas izņēmumu komisijas pieņemtos lēmumus, ņemot vērā Kodeksā noteiktās sankcijas.
3. Iesniegumu var iesniegt Birojā 20 darba dienu laikā no lēmuma pieņemšanas dienas un ne vēlāk kā nākamajā darba dienā Birojs to iesniedz izskatīšanai Pārsūdzības komisijā.
4. Pārsūdzības komisijas sēde notiek ne vēlāk kā 40 darba dienu laikā no iesnieguma saņemšanas dienas Birojā. Iesniegumu izskata mutvārdos, izņemot, ja sportists ir norādījis, ka vēlas lietas izskatīšanu rakstveidā.
5. Birojs ne vēlāk kā piecas darba dienas pirms noteiktās Pārsūdzības komisijas sēdes paziņo par sēdes vietu un laiku sportistam, sporta darbiniekam, kā arī attiecīgajām sporta organizācijām, kas saņēmušas Disciplinārās antidopinga komisijas lēmumu.
6. Organizācijām, kas ir saņēmušas Disciplinārās antidopinga komisijas lēmumu vai saņēmušas paziņojumu par lēmumu neuzsākt antidopinga noteikumu pārkāpumu izmeklēšanu, ir tiesības piedalīties Pārsūdzības komisijas sēdē kā novērotājiem.
7. Pārsūdzības komisija lēmumu pieņem 15 darba dienu laikā no Pārsūdzības komisijas sēdes dienas.
8. Birojs trīs darba dienu laikā no Pārsūdzības komisijas lēmuma pieņemšanas dienas informē par pieņemto lēmumu sportistu, sporta darbinieku, vai attiecīgās sporta organizācijas, kas saņēmušas Disciplinārās antidopinga komisijas lēmumu.

Ministru prezidents Arturs Krišjānis Kariņš

Veselības ministre Ilze Viņķele

Iesniedzējs: veselības ministre Ilze Viņķele

Vīza: Valsts sekretāre Daina Mūrmane-Umbraško